En 36-årig herboende russisk statsborger er ved Vestre Landsret blevet idømt tre års fængsel for spionage og udvisning af Danmark for bestandigt. Det fortæller Politiets Efterretningstjeneste, PET, på sin hjemmeside. Landsretten stadfæster dermed den dom, der blev afsagt ved Retten i Aalborg i begyndelsen af maj 2021. Sagen begyndte som en større efterforskning hos Politiets Efterretningstjeneste, og førte til at manden blev varetægtsfængslet i juli 2020. Han var mistænkt for mod betaling at have udleveret oplysninger om blandt andet dansk energiteknologi fra en dansk virksomhed, det daværende SerEnergy, i Aalborg og et dansk universitet til en russisk efterretningstjeneste. Manden ankede dommen til Vestre Landsret, der har stadfæstet byrettens dom. I byretten og landsretten blev sagen ført for dobbeltlukkede døre, og PET har derfor ikke yderligere kommentarer til dommen. Sagen understreger, at der findes en reel spionagetrussel mod Danmark, ikke mindst mod dansk forskning og teknologi.
Dommen over en 36-årig russisk statsborger for spionage i Aalborg er blevet stadfæstet af Vestre Landsret.